Ganz Scheisse!

'חרבון מושלם', בתרגום קל, הוא אולי הביטוי המדויק ביותר שאפשר לקשור לאשר עולל בנימין גנץ לרוב הגדול של תושבי מדינת ישראל, אשר האמינו כי בכוחו לחולל שינוי היסטורי, ולהשיב את ישראל למסלול הנכון של מדינה דמוקרטית ברוח מגילת העצמאות וכלשונה. המחנה הגדול שלבסוף הקיף 62 ח''כ לא היווה גוש מונוליטי כמו דבוקת הזוועה המכונה 'גוש הימין'. אדרבא, היפה בו היה שהוא כלל אנשי ימין, מרכז ושמאל, יהודים וערבים, נשים וגברים, צעירים וקשישים, שבכולם בערה אש אחת: להביא לקיצו של השלטון הגרוע ביותר בתולדות ישראל כמדינה דמוקרטית, שוויונית ושוחרת שלום. הגוש הזה לא השכיל אמנם להרכיב ממשלה, גם לא של מיעוט, בגין מקובעות התפיסה של אחדים ממרכיביו ביחס ללגיטימיות של ערביי ישראל להיות חלק פעיל ואחראי על קיום המדינה לא פחות מזה של סהרורי ימינה והחרדים האנטי-ציונים. אבל הם ידעו לשלב ידיים ברגעים מכריעים ולזרוע תקוות גדולות בקרב תומכיהם.

גנץ היה קרוב כדי טפח מהגשמת התקוות שניצתו. לא אישיותו, לא עמדותיו שמעולם לא נוסחו או הובהרו בצורה אינטליגנטית, גם לא הגולנצ'יק המחוספס שלצידו, לא הם שהיו מקור התקווה. הגוש שתמך בו לא מאוחד בעמדותיו ביחס לאתגרים הגדולים של מדינת ישראל: הסדרי שלום, תשתיות הרווחה, הבריאות והחינוך, יחסי חרדים-מדינה ועוד, אבל כל כולו היה מלא תקווה כי יש לשים קץ לחושך אשר נפל על מהות הדמוקרטיה בישראל, לעצור את ההסתה והשיסוע, למנוע ריסוק מכוון של אושיות מערכות החוק: המשטרה, היועץ המשפטי, הפרקליטות וכמובן בית המשפט. בעבור תיקון היסטורי גדול זה התלכדו ליברמן מימין ועודה משמאל, והם היו כבר כפסע מהשגת היעד. הקמת ועדות בכנסת, סילוקו של הבריון החדש אדלשטיין שסרב למלא הוראות בג''צ, בחירת יו''ר - כל אלה באופן מוסכם, העידו על היכולת להגיע בתום 28 ימי החסד להרכבת ממשלה כלשהי, אשר קודם לכל תסלק מהשלטון את המושחת ביותר שעמד אי פעם בראש המדינה. מושחת בנפשו, מושחת בדיבורו, מושחת במעשיו, מושחת בשילוח בריוניו ויוצא חלציו לקעקע כל יסוד של הסכמה לאומית. סילוקו והתייצבותו לבית המשפט-די היה בה כדי לשקף אל נכונה את תוצאות הבחירות ואת כל הפרשנויות הנילוות אליהן. זה ותו לא! 'רק לא ביבי' נשמע אולי לא טוב- אבל זה המעשה הטוב היחיד שאפשר היה לעשותו במצב שנוצר. וגנץ היה קרוב להשגת היעד, קרוב מאי פעם בעשור האחרון.

יום יבוא ונדע מה גרם לו לגנץ לבגוד בבוחריו בדרך בה בחר לעשות זאת, ולחמוס, פשוט לחמוס את קולותיהם של תומכי המחנה אשר התאסף לשנות את פניה של ישראל. השימוש הנקלה בקורונה רק מעמיק את גודל העלבון והפגיעה שהוא פגע בתומכיו. לקורונה צריך ממשלה מתפקדת ומומחים, לא ממשלת חירום ולא של אחדות. כי אין מצב חירום קיומי, ואין אחדות בעם, ביבי דאג לכך כבר מזמן. חבירה לביבי ולגוש ימין איננה מהווה אחדות, בקושי בלוק פוליטי לא מוסרי. מה שעשה גנץ הוא מעשה הבגידה הפוליטי הגדול ביותר שנעשה אי פעם בתולדות ישראל, ואם יסלחו לו שרידי התומכים בו – לא יסולח לו על כך בהיסטוריה. שמו, גנץ, גנציזם, 'מעשה גנץ', יהפוך לשם נרדף של בגידה בבוחר, של גניבת קולות, של הונאה ומעילה פוליטית שאין לה תקדים. הוא היה כפסע מכניסה אל ההיסטוריה כתקווה מושלמת [א-גאנצע הופנונג], ויוותר בה כחרבון מושלם [ א-אגנצע שייסע].